ประกันรถบรรทุกแข่งดุวิริยะฯจ้องชิงตลาด
วิริยะฟันธง เบี้ยประกันรถบรรทุกแข่งดุ ตลาดโลจิสติกส์โต รับเปิดเออีซี
26 ม.ค. 2559

วิริยะฟันธง เบี้ยประกันรถบรรทุกแข่งดุ ตลาดโลจิสติกส์โต รับเปิดเออีซี
นายสยม โรหิตเสถียร รองกรรมการผู้จัดการ บริษัท วิริยะประกันภัย เปิดเผยว่า ในปีนี้คาดว่าตลาดประกันภัยรถบรรทุกจะมีการแข่งขันรุนแรงมากขึ้น เนื่องจากมีการเปิดเสรีประชาคมเศรษฐกิจอาเซียนหรือเออีซี ทำให้ตลาดการขนส่งสินค้า หรือโลจิสติกส์ เติบโตตามขึ้นไปด้วย โดยในส่วนของวิริยะต้องพยายามรักษาส่วนแบ่งตลาดและเพิ่มการให้บริการมากขึ้น อย่างไรก็ตาม บริษัทมีจุดเด่นอยู่ที่มีสาขากระจายอยู่ทั่วประเทศ และรับประกันรถบรรทุกทั่วประเทศ 
ทั้งนี้ ล่าสุดได้มีการขยายความคุ้มครองเพิ่มเติมให้กับกรมธรรม์ประกันภัยความรับผิดของผู้ขนส่ง จากเดิมที่สิ้นสุดความคุ้มครองบริเวณชายแดนของประเทศไทย ก็จะมีการขยายความคุ้มครองเข้าไปในประเทศลาวเป็นระยะทาง 10 กิโลเมตร และหากคนขับรถ ขับรถดี ไม่มีอุบัติเหตุที่เป็นฝ่ายผิดเกิดขึ้นเลย ก็จะได้รับรางวัลโดยตรงจากวิริยะอีกด้วย 
“หลังเปิดเออีซี คาดว่าจะทำให้การประกันภัยสินค้าข้ามแดน และการประกันภัยความรับผิดของผู้ขนส่งเติบโตเพิ่มมากขึ้น จากแต่เดิมตลาดรถบรรทุก แต่ละบริษัทจะไม่ค่อยอยากรับประกัน เนื่องจากกลัวเรื่องเคลมสินไหม เพราะส่วนใหญ่เป็นรถเก่า สภาพรถก็ไม่ค่อยดี ต่างกับปัจจุบันที่เป็นรถบรรทุกใหม่ มีระบบตรวจสอบจีพีเอส มีการควบคุมความเร็ว ควบคุมเส้นทาง ความเสี่ยงภัยก็ลดลง จึงกลายเป็นตลาดที่น่าสนใจของทุกบริษัท” นายสยม กล่าว 
อย่างไรก็ตาม วิริยะอยู่ระหว่างศึกษาหาช่องขยายธุรกิจไปยังประเทศกัมพูชา เมียนมา และมาเลเซีย เพิ่มเติม เพื่อรองรับกับลูกค้าในไทยที่จะไปทำธุรกิจในประเทศเหล่านั้น หลังจาก 2 ปีก่อนที่วิริยะได้ร่วมเป็นพันธมิตรกับบริษัท เอจีแอล (บริษัท อลิอันซ์ ประกันภัยลาว) ไปแล้ว
นอกจากนี้ วิริยะยังมีแผนที่จะขยายไปยังตลาดรถหรูมากขึ้น โดยจะเข้าไปเจรจาขอเพิ่มเป็นพันธมิตรกับรถหรูทุกราย ซึ่งปัจจุบันมีสัดส่วนเบี้ยตลาดรถหรูมากที่สุด ขณะเดียวกันในปีนี้ คาดว่าการรับประกันภัยชั้น 1 ให้กับรถจักรยานยนต์ขนาดใหญ่ หรือบิ๊กไบค์ ที่ขายผ่านช่องทางผู้แทนจำหน่ายหรือดีลเลอร์ขายรถบิ๊กไบค์น่าจะเติบโตได้ไม่น้อยกว่า 20%
ทั้งนี้ สัดส่วนเบี้ยประกันในปัจจุบันได้มาจากกรุงเทพฯ และต่างจังหวัด อย่างละ 50% โดยช่องทางหลักมาจากบริษัทนายหน้า ดีลเลอร์ขายรถ สถาบันการเงิน และตัวแทนที่เก็บเบี้ยต่ออายุได้มากถึง 90% ส่วนช่องทางขายผ่านออนไลน์นั้น เพิ่งเริ่มต้นและเป็นตลาดที่มีอนาคต เนื่องจากสามารถตอบสนองความต้องการของลูกค้ากลุ่มคนรุ่นใหม่ได้ดี